AfriForum begin met noodhulpopleiding | Maroela Media
AfriForum sal dié opleiding by al hul takke regoor die land aanbied, omdat die regering versuim om op ŉ doeltreffende wyse gemeenskappe op te lei om na hulself te kan omsien in noodsituasies.
“Die kursus is basies makkerhulpopleiding wat die gewone man op straat bemagtig met kennis oor wat om te doen as hy/sy eerste op ŉ ongeluks- of misdaadtoneel soos ŉ plaasaanval sou wees. Só kan kennis iemand anders se lewe red,” het Ian Cameron, AfriForum se hoof van gemeenskapsveiligheid gesê.
Volgens Cameron is die opleiding nie daar om van mense paramedici te maak nie, maar om mense te bemagtig om vir paramedici van hulp te wees indien ŉ noodsituasie dit sou vereis.
“Die eerste kursusse word hierdie week in Vryburg, Noordwes, aangebied. Ander kursusse wat ons ook by ons 125 takke gaan aanbied, sal later vandeesweek bekend gemaak word. AfriForum wil ŉ selfdoenvermoë onder gemeenskappe vestig rakende veiligheid, en noodhulp is die eerste stap,” het Cameron gesê.